ચોકમાં આવેલી ખૂબ જ પુરાણી બે મજલાવાળી ઈમારતના ભોંયતળિયે મોટા વજનકાંટા ગોઠવવામાં આવ્યાં હોય છે. મેદાનમાંથી ચીઝનાં આઠ વ્હીલ કાવડમાં ભરી વજન થાય અને પછી ખરીદનારાની રેંકડીમાં મૂકાયા બાદ દૂર ઊભેલી ટ્રકમાં એ ચડાવવામાં આવે. આ વિધિનું મેં વર્ણન બે ફકરામાં કર્યું. પણ ખરેખર તો એ ખૂબ રસપ્રદ છે, જેમ કે બરાબર 10ના ટકોરે અલ્કમાર નગરના મેયર તથા સંસ્થાના પ્રમુખે ઘંટ વગાડી વેચાણની શરૂઆત કરાવી. ઘંટ વાગતાં જ ચારે કોર દોડાદોડ શરૂ થઈ ગઈ. કાવડ લઈને બે માણસ આવ્યા. એમણે કાવડમાં ચીઝનાં આઠેક ચકતાં મૂક્યાં. પછી દોડીને એને વજન કરવા લઈ ગયા. વજન થઈ ગયા બાદ ફરી ભાગંભાગ… જેમણે જેમણે ચીઝ ખરીદ્યું એમની લારીમાં એ ગોઠવવામાં આવ્યાં.